दस-बीस टा लोक सदिखन एहि दरबज्जापर जुटले रहैत छलथि । डेकचीक डेकची चाह बनैत छल । पानक पीकसँ रंगाएल रहैत छल एतुका धरती । चौबीसमे सोलह घण्टा व्यस्त रहैत छलथि सुकन बाबू । डाकडरी, समाजिक काज, कोर्ट-कचहरी सन कतेको काजक एक मात्र निपुन्न आदमी छथि सुकन बाबू । मुदा. . . मुदा आब दरबज्जा विरान भऽ गेल छै । सुकन बाबू दमा आ टीबीसँ परेशान सदिखन खोंखैत रहैत छथि । संक्रमणक डरे आब लोक नै आबैत अछि । थूक-खखारपर जीवन काटैत सुकन बाबू सोचैत छथि, ई जीवन तँ बालुक एहन ढेरी अछि जे एकटा छोट सन बिहाड़िमे उड़िया कऽ अपन अस्तित्व मेटा दैत अछि । 